title: Chinchipera
text: Chinchipera, chinchipela u chincharana son variants d'o nombre chenerico que s'emplegan cadaguna en diferents puestos de l'Alto Aragón ta decir-ne de tot un faixo d'especies de muixons (paseriformes) con caracteristicas alto u baixo semilars, anque no necesariament tienen relacions filocheneticas d'entre ellas. Per l'usual, se i diz chinchipera a qualsiquier muixón de mida chicota (á redol d'os 15 cm de lonchitut), que vuele distancias curtas batendo rapedo las alas y deixando de bater-las a intervalos, que per tierra se i desplace fendo saltetz, y quan se posa en un palo u puesto en alto bata la coda periodicament. Solen estar especies omnivoras anque en a suya dieta i predominen os insectos, más que no en altros tipos de muixons.
  
  Os tres termins tienen probablement una radiz onomatopeyica en a canción que ye pareixita en as diferents especies d'estes animals, que se siente muto a sobén per o mont: un biaz de «chin-chin paa», ixo ye, una seqüencia de dos notas agutas y breus, de timbre metalico, seguitas per una más ubierta y prolongata.
  
  As especies d'aus que s'han documentato con este nombre son:
  En a familia Paridae:
  En o chenero Parus:
  A chinchipera negreta (Parus palustris).
  A chinchipera de crencha (Parus cristatus).
  A chinchipera carbonera (Parus ater).
  A chinchipera chica u ferreret (Parus caeruleus).
  A chinchipera gran (Parus major).
  A chinchipera boreyal (Parus montanus).
  A chinchipera fosca (Parus lugubris).
  En a familia Aegithalidae:
  En o chenero Aegithalos:
  A chinchipera blanca (Aegithalos caudatus).
  En a familia Timaliidae:
  En o chenero Panurus:
  A chinchipera mostachuda (Panurus biarmicus).
  En a familia Sittidae:
  En o chenero Sitta:
  A chinchipera corretrancos, nombre local d'o esgarrapins (Sitta europaea).
  
  Chinchiperas